ดูดเงินเด็ก5แสนล.ให้รัฐบาลกู้
การเมืองสั่งระดมเงินฝากเด็ก ปล่อยกู้รัฐบาลออก พ.ร.บ.กู้ลงทุน 2 ล้านล้านบาท
22 เม.ย. 2556

การเมืองสั่งระดมเงินฝากเด็ก ปล่อยกู้รัฐบาลออก พ.ร.บ.กู้ลงทุน 2 ล้านล้านบาท
แหล่งข่าวจากกระทรวงการคลัง เปิดเผยว่า รัฐบาลได้สั่งการให้ธนาคารออมสินระดมเงินฝากเพื่อนำมาปล่อยกู้ให้กับรัฐบาลในอัตราดอกเบี้ยต่ำ รองรับรัฐบาลกู้เงินจาก พ.ร.ก. 3.5 แสนล้านบาท เพื่อบริหารจัดการ ที่ต้องทำสัญญาเงินกู้ทั้งหมดภายในวันที่ 30 มิ.ย. 2556
นอกจากนี้ ยังต้องการให้ธนาคารออมสินปล่อยกู้ให้กับการระดมทุนสร้างรถไฟฟ้าความเร็วสูง ที่ขณะนี้อยู่ระหว่างออก พ.ร.บ.กู้เงิน 2 ล้านล้านบาท เพื่อลงทุนโครงสร้างพื้นฐานที่ต้องการให้ธนาคารออมสินเข้ามาประมูลกู้ในอัตราดอกเบี้ยต่ำ หรือเข้ามาซื้อพันธบัตรรัฐบาลจะออกเพื่อระดมเงินกู้ 
“ฝ่ายการเมืองตั้งเป้าให้ธนาคารออมสินปล่อยกู้ให้รัฐบาลจำนวน 5 แสนล้านบาท ซึ่งธนาคารออมสินได้เริ่มออกผลิตภัณฑ์ระดมเงินฝากมากขึ้นแล้ว” แหล่งข่าวเปิดเผย
แหล่งข่าวเปิดเผยว่า รัฐบาลจะกู้เงิน 2 ล้านล้านบาท ในประเทศทั้งหมด เพราะการกู้จากต่างประเทศมีความเสี่ยงอัตราแลกเปลี่ยน แต่การกู้ภายในประเทศจะดึงให้ดอกเบี้ยทั้งระบบแพงขึ้น จึงต้องการให้ธนาคารออมสินระดมเงินมาปล่อยกู้ให้รัฐบาล กดอัตราดอกเบี้ยเงินโดยรวมให้ต่ำลง
นายวรวิทย์ ชัยลิมปมนตรี ผู้อำนวยการธนาคารออมสิน กล่าวว่า การปล่อยกู้ให้รัฐบาลจะเป็นการทยอยปล่อยกู้ ไม่ได้ปล่อยปีเดียวจำนวน 5 แสนล้านบาท ตามแผนจะปล่อยสินเชื่อใหม่ปีละ 3 แสนล้านบาท จำนวน 2 แสนล้านบาท จะปล่อยกู้ให้รายย่อย และอีก 1 แสนล้านบาท จะปล่อยกู้ให้รัฐบาลเพื่อไปลงทุน ซึ่งหากปล่อย 5 ปี ก็จะได้ 5 แสนล้านบาท
นายวรวิทย์ กล่าวว่า ที่ผ่านมาธนาคารได้เข้าไปประมูลเงินกู้โครงการบริหารจัดการน้ำ ที่มีการประมูลครั้งละ 3 หมื่นล้านบาท ธนาคารก็จะประมูลให้ได้ครั้งละประมาณ 1 หมื่นล้านบาท